Ervin Rustemagić

**Ervin Rustemagić** bio je bosanskohercegovački izdavač stripova, distributer i agent za prava. Osnivač je Strip Art Features (SAF) u Sarajevu, kao i jugoslavenskog časopisa *Strip Art*. Rustemagić (preko Strip Art Features) zastupa umjetnike kao što su Hermann Huppen, Bane Kerac, i Joe Kubert.

Njegova lična borba, dokumentirana faksom tokom rata u Bosni i Hercegovini, bila je tema grafičkog romana stvarne priče "Faks iz Sarajeva" od Joe Kuberta.

Preminuo je 26. jula 2025. u Sloveniji.

## Biografija 
Osnovao je Strip Art 1971. sa 17 godina, a 1972. osnovao je Strip Art Features. Strip Art je 1984. osvojio nagradu Yellow Kid na festivalu Lucca Comics & Games kao najbolji strani izdavač stripova.

Početkom rata u Bosni i Hercegovini 1992, uništeni su Rustemagićev dom i SAF kancelarije u sarajevskom predgrađu Ilidža. Više od 14.000 komada originalnih umjetničkih djela izgubljeno je u plamenu, uključujući djela američkih autora kao što su Hal Foster, Doug Wildey, Joe Kubert, Warren Tufts, Sergio Aragonés, George McManus, Alex Raymond, Charles M. Schulz, Mort Walker, John Prentice, Al Williamson, Gordon Bess i Bud Sagendorf; djela argentinskih umjetnika kao što su Alberto Breccia i Carlos Meglia; i djela evropskih stvaralaca poput André Franquina, Maurice Tillieuxa, Hermanna, Martina Lodewijka, Philippea Bercovicia, Giorgia Cavazzana, Johna Burnsa, i Ferdinanda Tacconija.

U ratom razorenom gradu bio je zarobljen sa svojom porodicom, sklanjajući se u stambenoj zgradi u Dobrinji. Nekoliko mjeseci kasnije, u oktobru 1992, porodica se preselila u Sarajevski Holiday Inn, koji je u to vrijeme bio uglavnom naseljen stranim novinarima i bio je neprestano pod vatrom. Zahvaljujući pomoći evropskih izdavača i umjetnika, krajem 1993. Rustemagić je dobio akreditaciju za novinara, što mu je omogućilo da pobjegne iz Bosne i Hercegovine. Nakon više od mjesec dana bezuspješnih pokušaja da izvede svoju porodicu iz zemlje, dobio je slovensko državljanstvo, koje je odmah preneseno na njegovu porodicu. U septembru 1993. porodica se ponovo okupila u Splitu (Hrvatska). Ova priča je ispričana u "Faksu iz Sarajeva".

U jednom trenutku tokom opsade, Rustemagićeva majka je ubijena kada su bolnicu u koju je bila primljena zbog bolesti zauzele snage Vojske Republike Srpske (VRS).

Rustemagić je saosnovao Platinum Studios u januaru 1997. sa Scottom Mitchellom Rosenbergom. Kao dio dogovora, Platinum Studios je stekao filmska i televizijska prava na Dylan Dog i Jeremiah, oba prethodno licencirana od Rustemagića. Jeremiah je na kraju prilagođen kao naučnofantastična TV serija koja se emitovala na Showtimeu od 2002. do 2004; Rustemagiću je dodijeljena uloga izvršnog producenta serije. Dylan Dog je bio izvor materijala za film iz 2010. *Dylan Dog: Dead of Night*. Rustemagić je napustio Platinum Studios 2000, vraćajući se na posao punog radnog vremena u Strip Art Features.

### Privatni život 
Rustemagić je etnički Bošnjak jevrejskog porijekla, iako njegova porodica nije bila religiozna. On i njegova supruga Edina imaju dvoje djece, Maju (rođena 20. jula 1982) i Edvina (rođen oko 1987).

## Reference
### Resursi 
* 

## Vanjski linkovi 
* 
* Zvanični sajt Strip Art Featuresa

Kategorija:Rođeni 1951.
Kategorija:Biografije, Sarajevo
Kategorija:Bosanskohercegovački autori stripa
Kategorija:Umrli 2025.